IZBORNOM VEĆU FILOZOFSKOG FAKULTETA, BEOGRAD

U Beogradu, 6. januar 2021.

Odlukom Izbornog veća Filozofskog fakulteta donetom na elektronskoj sednici održanoj 12. i 13. novembra 2020. godine izabrani smo u komisiju za pripremu referata o kandidatima za izbor u zvanje VANREDNOG PROFESORA za užu naučnu oblast ARHEOLOGIJA sa punim radnim vremenom na određeno vreme od pet godina. Na konkurs objavljen u Oglasim novinama Nacionalne službe za zapošljavanje „Poslovi“ od 25. novembra 2020. godine prijavljen je jedan kandidat, **dr Monika Milosavljević.** Zadovoljstvo nam je da Veću podnesemo sledeći

**I Z V E Š T A J**

Monika Milosavljević rođena je 1985. godine u Čačku. Završila je osnovnu školu u Lučanima i gimnaziju u Čačku. Na Odeljenju za arheologiju Filozofskog fakulteta Univerziteta u Beogradu diplomirala je septembra 2009. godine, odbranila master rad u septembru 2010. i doktorirala novembra 2015. Od 2013. do 2016. godine bila je zaposlena kao asistent na Odeljenju za arheologiju, a 2016. izabrana je u zvanje docenta. Od 2018. nalazi se na mestu ko-upravnice Centra za teorijsku arheologiju istog Odeljenja.

Tokom 2010. i 2011. godine bila je istraživač-pripravnik na projektu *Interkulturna komunikacija u paleobalkanskim društvima,* a u periodu od 2011. do 2020. bila je saradnik na projektu *Arheološka kultura i identitet na Zapadnom Balkanu* na Odeljenju za arheologiju Filozofskog fakulteta u Beogradu, finansiranom od strane Ministarstva za prosvetu i nauku Republike Srbije. Tokom 2016. godine bila je saradnik na projektu *CONPRA: Contributing to Preventive Archaeology: Innovativeness, Development and Presentation* (FP7-PEOPLE-2012-IAPP – Marie Curie Action: “Industry-Academia Partnerships and Pathways). Od oktobra 2020. saradnik je na projektu *Sciences of the Origin* na Institutu za filozofiju Filozofskog fakulteta u Beogradu (John Templeton Foundation, Ian Ramsey Center for Science and Religion, Oxford University).

Od 2013. godine članica je Evropske asocijacije arheologa (EAA), a 2019. godine izabrana je za članicu odbora grupe MERC (*Medieval Europe Research Community*) ove asocijacije. Iste godine izabrana je i u članstvo HARN (*Histories of Archaeology Research Network*). Članica je Srpskog arheološkog društva od 2016. godine.

Od 2002. godine bila je učesnik na preko 20 terenskih arheoloških kampanja u Srbiji, Bosni i Hercegovini i Slovačkoj, u okviru projekata istraživanja praistorijskih, antičkih, srednjovekovnih i post-srednjovekovnih lokaliteta. Godine 2019. bila je ko-rukovodilac iskopavanja na lokalitetu Hatelji u BiH u okviru projekta SOLMUS (Social Landscapes as Multicultural Spaces: Stećci in Bosnia and Herzegovina) pod okriljem Univerziteta u Redingu.

Od izbora u zvanje docenta bila je dobitnica *Coimbra Group Grant* u okviru *Scholarship Programme for Young Researchers from the European Neighbourhood*, koju je koristila tokom januara i februara 2018. godine u Centru za studije jugoistočne Evrope Univerziteta u Gracu, Austrija. Tokom ovog boravka odžala je predavanje po pozivu: *From Ethnic Identity to DNA Analysis: Epistemological Misunderstandings in Archaeology* (Center for Southeast European Studies, University of Graz).

U svom istraživačkom radu, od izbora u zvanje docenta koleginica dr Monika Milosavljević konzistentno i kontinuirano pokazuje značajan uspon, kako u obimu svojih publikovanih radova, tako i u pogledu tema kojima se bavi, ozbiljnosti i utemeljenosti svojih zaključaka. Sa sigurnošću se može reći da je u ovom periodu ona dosegla visok stepen istraživačke kompetentnosti i originalnosti i značajan međunarodni renome. Učestvovala je u nizu međunarodnih i nacionalnih konferencija sa velikim uspehom, objavila radove u međunarodnim i domaćim časopisima i zbornicima i bila učesnik istraživačkih projekata, od kojih je upravo u toku interdisciplinarno istraživanje *Sciences of Origin*, koje je podržala izuzetno ugledna Fondacija *John Templeton* iz SAD.

Istraživački rad dr Monike Milosavljević pokriva nekoliko međusobno zavisnih tema od izuzetnog značaja u tekućim arheološkim raspravama na međunarodnom polju: teorija i epistemologija arheologije, istorija arheoloških ideja i srednjevekovna arheologija. Njena upravo objavljena samostalna monografija **„Osvit arheologije. Geneza kulturno-istorijskog pristupa u arheologiji Srbije“** (Dosije, Beograd, ISBN 978-86-6047-342-6) izvrsno pokazuje na koji način ona kompetentno povezuje ove niti svojeg istraživanja u sveobuhvatnu i koherentnu celinu. Teorijsko-metodološki okvir ove monografije počiva na interdisciplinarnom pristupu koji uključuje filozofiju i sociologiju nauke, kako bi se kontekstualizovala izuzetno značajna faza u razvoju arheologije – kulturno-istorijski pristup, koji je obeležio prvu polovinu 20. veka, a u nekim akademskim sredinama još uvek predstavlja preovlađujuću struju. Monika Milosavljević ovaj opšti fenomen u istoriji discipline posmatra na konkretnom primeru praistorijske i ranosrednjevekovne arheologije u Srbiji, ukazujući na korenite iskorake koje je njegovo uvođenje imalo u razvoju arheologije u našoj sredini. Nasuprot pretežno kritičkim razmatranjima, autorka argumentovano naglašava porast disciplinarnog znanja i time otvara put za buduće konstruktivne pomake. Ova monografija bez imalo sumnje svedoči o visokoj kompetentnosti i istraživačkoj zrelosti dr Monike Milosavljević.

Monografskoj obradi teme epistemičkog razvoja srpske arheologije prethodio je čitav niz članaka koje je dr Milosavljević objavila u vodećim domaćim i međunarodnim časopisima i zbornicima: Grobovi sa Vinče u istraživanjima Miloja M. Vasića, *Etnoantropološki problemi* 15 (3) (2020): 663-688. (koautor A. Palavestra); How Archaeological Communities Think? Re-thinking Ludwik Fleck’s Concept of the Thought-Collective According to the Case of Serbian Archaeology, In: “*Communities and Knowledge Production in Archaeology*” (J. Roberts, K. Sheppard, U. Hansson, J. Trigg, eds.) (2020), Manchester: Manchester University Press, 14-33; Teorijsko-metodološke osnove u delu Fanule Papazoglu: arheološka perspektiva, *Arhaika 5* (2017): 121-142; Ludwik Fleck’s concepts slicing through the Gordian Knot of Serbian Archaeology, *Transversal: International Journal for the Historiography of Science* 1(2016): 88-100; Vasićev zakon periferije, *Etnoarheološki problemi* 11 (3) (2016): 775-808. (koautor A. Palavestra); Hiperboreja u srpskoj arheologiji, *Arhaika* 4 (2016): 119-140. (koautor A. Palavestra). U ovim tekstovima dr Milosavljević postavila je teorijsko-metodološke okvire razmatranja osnova disciplinarnog znanja koji su relevantni ne samo u okvirima arheološke zajednice, već omogućavaju interdisciplinarno poređenje u širem polju humanističkih disciplina. S druge strane, preispitivanje konceptualnih osnova arheologije uopšte i procesa prenošenja ideja iz jedne akademske zajednice u drugu ne samo da postavlja dragocen osnov za dalji razvoj discipline u našoj sredini, već uvodi i značajne konceptualne inovacije u širi međunarodni disciplinarni dijalog.

Drugo polje istraživanja dr Monike Milosavljević u periodu od izbora u docenta predstavlja jednako aktuelnu temu na međunarodnoj sceni – recepcija arheološkog znanja u savremenom društvenom i političkom kontekstu. Radovi iz ove oblasti: Becoming Yugoslavs: Ethnogenesis of the South Slavs as Archaeological Construction?, In: “*Der Donauraum: Remembrance Culture and Common Histories in the Danube Region*” 1-2/ 2014 (2017), Florian Bieber (ed.), Wien: Institut für der Donauraum und Mitteleuropa, 23-40; What is ‘European Archaeology’? What Should it be? *European Journal of Archaeology* 20 (1) (2017): 4-35. (koautori: S. Babić, R. Karl, K. Mizoguchi, C. Palludan-Mueller, T. Murray, J. Robb, N. Schlanger, A. Vanzetti) izvanredno argumentuju relevantnost arheološkog znanja za savremeni svet, kao i opasnosti koje mogu proizaći iz nedovoljnog teorijskog promišljanja društvenog značaja ideja o prošlosti u procesima nastanka savremenih kolektivnih identiteta.

Najzad, treća oblast u bogatoj listi objavljenih radova dr Monike Milosavljević u poslednjih pet godina obuhvata još jednu izuzetno aktuelnu temu – odnos prirodnih i društvenih nauka u polju arheologije i rizik disbalansa ovih pristupa: Evidencija o životinjama u srednjem veku unutar kulturno-istorijske paradigme, *Etnoarheološki problemi* 14 (3) (2019): 833-859; Zloupotreba prirodnih nauka u (pseudo)arheologiji, *Etnoarheološki problemi* 12 (3) (2017): 825-851. (koautor A. Palavestra). Bila je suorganizator sekcije na istu temu 2020. godine u okviru 26th EAA *Integrating Hard Data into Interpretations of Medieval Archaeology. Examples, Issues and Perspectives.*

Svi objavljeni radovi dr Monike Milosavljević u poslednjih pet godina, od izbora u zvanje docenta, odlikuju se izuzetno kompetentnim i koherentnim teorijsko-metodološkim promišljanjem veoma složenih i značajnih problema savremene arheologije, koje je priznato u međunarodnim okvirima.

Njena međunarodna reputacija, izuzetna i za istraživače u kasnijim fazama rada, potvrđena je i njenim učešćem na čitavom nizu konferencija, kao što su: *25th and 26th Annual Meetings of the European Association of Archaeologists;* *Postgraduate & Early Career Conference in Medieval Archaeology, First MERC Conference; Teaching and Learning Anthropology and Ethnography in Eastern and Southeastern Europe: Making Sense of Cultural Differences in Familiar and Unfamiliar Contexts; Animals on the Move in the Middle Ages. Fifth International Symposium of the Medieval Animal Data Network; Theoretical Archaeology Group Conference.* Uz izlaganja na ovim skupovima, dr Milosavljević aktivna je i u profesionalnim mrežama i telima koja okupljaju eminentne istraživače iz čitave Evrope, kao što su MERC i HARN.

Tokom izbornog perioda, dr Milosavljević bila je i organizator dve domaće godišnje konferencije Centra za teorijsku arheologiju Odeljenja za arheologiju Filozofskog fakulteta (2016, 2019) i gostujući urednik dve sveske časopisa *Etnoantropološki problemi* (11/3, 2016; 14/3, 2019).

Uz istraživački rad i zapaženu profesionalnu aktivnost na domaćem i međunarodnom planu, dr Milosavljević je izuzetno posvećena nastavnom procesu na Odeljenju za arheologiju. Rezultati studentskih evaluacija rada koleginice Milosavljević nesumnjivo ukazuju na sposobnost za inovacije u nastavi, izvrsnu komunikaciju sa studentima i temeljne i sveobuhvatne pripreme nastavnog materijala. Kao mentor i član komisija za odbranu doktorskih, diplomskih i završnih radova, svojom izuzetnom stručnošću značajno doprinosi kvalitetu ovog segmenta rada Odeljenja.

U zaključku, svi aspekti akademskog rada dr Monike Milosavljević nesumnjivo svedoče o izuzetnom mladom istraživaču nesvakidašnje međunarodne reputacije, širokih interdisciplinarnih znanja i temeljnog i kompetentnog pristupa svim zadacima. Najzad, kao što je prikazano u tabelarnom pregledu njenih objavljenih radova, koleginica Milosavljević u potpunosti ispunjava i premašuje formalne uslove za izbor u više zvanje. Iz svih ovih razloga, smatramo da je predlog da se koleginica doc. dr Monika Milosavljević unapredi u zvanje vanrednog profesora utemeljen po osnovu svih kriterijuma procene njenog naučnog i pedagoškog doprinosa i predlažemo Izbornom veću Filozofskog fakulteta Univerziteta u Beogradu da ovaj izbor potvrdi.

Izr. prof. dr Katarina Katja Predovnik, Filozofski fakultet, Ljubljana

Prof. dr Predrag Novaković, Filozofski fakultet, Ljubljana

Prof. dr Jasna Vuković

Prof. dr Aleksandar Palavestra

Prof. dr Staša Babić