**НАСТАВНО-НАУЧНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

**ИЗВЕШТАЈ О ИСПУЊЕНОСТИ УСЛОВА ЗА ИЗБОР У ЗВАЊЕ НАУЧНОГ САРАДНИКА ДР ЉУБИЦЕ ВИНУЛОВИЋ**

Одлуком Наставно-научног већа Филозофског факултета у Београду од 24. децембра 2020. године изабрани смо у стручну комисију за оцену испуњености услова за избор др ЉУБИЦЕ ВИНУЛОВИЋ у звање НАУЧНОГ САРАДНИКА.

Након увида у документацију, подносимо следећи **ИЗВЕШТАЈ**:

**I БИОГРАФИЈА КАНДИДАТА**

Љубица Винуловићрођена је у Пожаревцу 1991. године. Основну школу завршила је у Пожаревцу, а средње образовање стекла је у Пожаревачкој гимназији. Основне студије (уписане 2010), мастер студије (уписане 2014) и докторске студије (уписане 2015), завршила је на Одељењу за историју уметности Филозофског факултета у Београду, са просечним оценама: дипломске 9,29 (дипломски 10), мастер 10,00 (завршна оцена 10) и докторске студије 10,00. Дипломски („Чудо у Латомосу: од апсиде Осиос Давида до Погановске иконе“) и мастер рад („Минијатуре Линколн колеџ типика (Oxford, Lincoln College gr. 35) и питање портрета жена ктиторки у позновизантијском раздобљу“) одбранила је код ментора проф. др Јелене Ердељан. Ментор докторске дисертације Љубице Винуловић („Жене ктитори и визуелна култура Балкана у средњовековно и рано модерно доба, од XI до XVI века“) је проф. др Јелена Ердељан. Докторску дисертацију успешно је одбранила 19. новембра 2020. године пред комисијом у саставу: др Влада Станковић, ред. проф, др Иван Стевовић, ред. проф., др Јелена Ердељан, ред. проф. ментор.

У периоду од 2014. до 2015. године Љубица Винуловић је радила као приправник у Одељењу за едукацију и рад са публиком у Народном музеју у Београду. У новембру 2015. године положила је кустоски испит и стекла звање кустоса. Током рада у музеју била је учесник на неколико конференција и организатор семинара и радионица. Она је такође један од уредника *Приручника за музејску едукацију* коју је приредило Одељење за едукацију и рад са публиком Народног музеја у Београду а који је издао Народни музеј у Београду 2017. године.

Током докторских студија, у периоду од 2017. до 2018. Године, Љубица Винуловић је била стипендиста града Пожаревца. Од школске 2016/17. године ангажована је као докторанд-сарадник у настави на Одељењу за историју уметности Филозофског факултета Универзитета у Београду на предметима чији је предметни наставник проф. др Јелена Ердељан (*Античка уметност*, *Општа историја уметности средњег века, Уметност зрелог средњег века у Византији и западној Европи*, *Уметност позног средњег века у Византији и западној Европи* и *Ранохришћанска и рановизантијска уметност*).

Године 2018. изабрана је за истраживача-сарадника на Одељењу за историју уметности Филозофског факултета Универзитета у Београду. Од јула 2018. до краја 2019. била је запослена као истраживач-сарадник на Одељењу за историју уметности Филозофског факултета, Универзитета у Београду на пројекту Министарства просвете, науке и технолошког развоја Републике Србије број 177015 ,,Хришћанска култура на Балкану у средњем веку: Византијско царство, Срби и Бугари од 9. до 15. века“ (руководилац: проф. др Влада Станковић). Као истраживач- сарадник је од 2020. године по уговору о финансирању научно-истраживачке делатности склопљеном између Министарства просвете, науке и технолошког развоја Ребулике Србије и Филозофског факултета, запослена на пројекту Филозофског факултета Универзитета Београду са матичним бројем 17329235 кога заступа проф. др Миомир Деспотовић, декан Филозофског факултета, а чији је руководилац проф. др Јелена Ердељан, продекан за науку Филозофског факултета.

Љубица Винуловић учествовала је на више научних скупова:  *Actual Problems of Theory and History of Art IX*, Московски државни универзитет Ломоносов и Санктпетербуршки државни универзитет, Петровград (2020); *Kasnovizantijski i postvizantijski Mediteran: životni uslovi i svakodnevica* Филозофски факултет, Београд(2020); *Језици и културе у времену и простору 9*, Филозофски факултет, Нови Сад (2019); *Migrations in Visual Culture*, Филозофски факултет, Београд (2016).

**II БИБЛИОГРАФИЈА КАНДИДАТА**

**I Монографије, монографске студије, тематски зборници, лескикографске и картографске публикације међународног значаја M10**

1. Vinulović, Lj., The Miracle of Latomos: From the Apse of the Hosios David to the Icon from Poganovo. The Migration of the Idea of Salvation, in: *Migrations in Visual Art*, ed. J. Erdeljan et al., Belgrade 2018, 175-186.

ISBN: 978-86-6427-102-8

**(M14 – 5)**

**II Радови објављени у научним часописима међународног значаја, научна критика, уређивање часописа (М20):**

1. Винуловић, Љ., Иконе Марије Ангелине Дуке Палеологине, *Зборник Матице српске за ликовне уметности* 47 (2019), 47-56.

ISSN: 0352-6844

**(М24 – 4)**

**III Радови објављени у зборницима међународних научних скупова М30**

1. Рад представљен на научној конференцији *Actual Problems of Theory and History of Art IX* штампан у изводу:

Vinulović, Lj., Irene Doukaina and the Double Monastery of the Theotokos Kecharitomene and Christ Philantropos: Relation between Private Piety and Ktetorship, *International Сonference, Art and Culture of the Middle Ages: Heritage and Perspectives of Comprehension. Abstracts of communications,(St. Petersburg October 26 – 31, 2020)*, Saint Petersburg State University 2020, 52-53.

ISBN: 978-5-6045401-4-5

**(M34 – 0,5)**

**IV Радови објављени у часописима националног значаја М50**

1. Винуловић, Љ., Пoртрети жена ктитора у време Лазаревића, *Култура* 165 (2019), 325-344.

ISSN: 0023-5164

**(M51 – 3)**

**V Радови објављени у зборницима са научних скупова националног значаја М60**

1. Рад представљен на научној конференцији *Kasnovizantijski i postvizantijski Mediteran: životni uslovi i svakodnevica* на Филозофском факултету у Београду штампан у целини:

Vinulović, Lj., Svakodnevni život monahinja u carigradskom manastiru Bogorodice Sigurne Nade, u: *Kasnovizantijski i postvizantijski Mediteran: životni uslovi i svakodnevica*, ur. N. Samardžić, V. Stanković, Beograd 2020, 125-139.

ISBN: 978-86-88813-08-2

**(M63 – 1)**

2. Рад представљен на научној конференцији *Kasnovizantijski i postvizantijski Mediteran: životni uslovi i svakodnevica* на Филозофском факултету у Београду штампан у изводу: Vinulović, Lj., Svakodnevni život monahinja u carigradskom manastiru Bogorodice Sigurne Nade, (*Nacionalna konferencija) Kasnovizantijski i postvizantijski Mediteran: životni uslovi i svakodnevica, knjiga apstrakata (Beograd 20. maj 2020),* Beograd: Naučno društvo za istoriju zdravstvene kulture, 2020.

ISBN: 978-86-88813-11-2

**(М64 –0,5)**

3. Рад представљен на научној конференцији *Језици и културе у времену и простору 9* на Филозофском факултету у Новом Саду штампан у изводу:

Винуловић, Љ., Мотив мајчинског жаловања у култури позног средњег века на примеру диптиха Туга за младенцем: однос текста и слике, *Језици и културе у времену и простору 9, Сажеци, (16. новембар 2019, Филозофски факултет, Нови Сад),* Филозофски факултет, Нови Сад 2019, 92-93.

ISBN: 978-86-6065-553-2

**(М64 –0,5)**

**VI Одбрањена докторска дисертација М70**

Винуловић*,* Љ.*, Жене ктитори и визуелна култура Балкана у средњовековно и рано модерно доба, од XI до XVI века*, Филозофски факултет, Београд 2020.

**(М70 - 6)**

**III ПРИКАЗ НАЈЗНАЧАЈНИЈИХ РАДОВА**

**1. Svakodnevni život monahinja u carigradskom manastiru Bogorodice Sigurne Nade, u: *Kasnovizantijski i postvizantijski Mediteran: životni uslovi i svakodnevica*, ur. N. Samardžić, V. Stanković, Beograd 2020, 125-139.**

Рад је посвећен анализи свакодневног живота монахиња у цариградском манастиру Богородице Сигурне Наде на основу сачуваног типика манастира чији је ктитор Теодора Синадена Палеологина. Кроз сам текст типика прати се модел монашког живота успостављеног у 11. веку у Евергетидском манастиру у Цариграду који је био основни модел за типике писане за цариградске манастире. Евергетидски типик био је модел и за манастирске типике средњовековне Србије. Кроз рад се прати и приватна побожност ктиторке Теодоре Синадене која се одражавала и на свакодневни живот монахиња манастира. Циљ аутора овог рада је да путем метода студија мрежа конективности и метода културног трансфера посебно истакне како је средњовековна Србија била део ромејског културног круга у коју су утицаји и модели долазили директно из саме престонице царства, из Цариграда. Свакодневица монахиња цариградског манастира Богородице Сигурне Наде и његов типик одабрани су као пример на основу којег се може закључити како су функционисали манастири и у Србији која је била део ромејског и медитеранског културног круга. У раду је посебна пажња посвећена и животу монахиња у српским средњовековним манастирима Градцу ктиторке краљице Јелене Анжујске, Матеичу царице Јелене Немањић, Љубостињи кнегиње Милице Хребељановић и Богородици Горичкој кнегиње Јелене Балшић. Сви примери типика и свакодневице монахиња обрађени у овом раду показују континуитет од средњевизантијског до позновизантијског периода.

**2. Иконе Марије Ангелине Дуке Палеологине, *Зборник Матице српске за ликовне уметности* 47 (2019), 47-56.**

Рад је посвећен анализи икона Марије Ангелине Дуке Палеологине које сведоче о ктиторској делатности племкиња из византијског културног круга током позног средњег века. Настале крајем 14. века на територији Тесалије и Епира, ове иконе преносе позицију ктиторке у целокупној хришћанској хијерархији али и изражавају њену приватну побожност и везивање за Христа, Богородицу и апостола Тому који су јој заштитници и заступници на Страшном суду. Аутор рада се посебно осврће на ктиторске портрете путем којих је Марија градила свој владарски идентитет, као миропомазане и легитимне владарке Епира. Аутор се такође посебно осврће на значај драгог камења на иконама као и на присуство реликвија у оквиру икона које су на тај начин постале и реликвијари и укупно отелотворење Небеског Јерусалима.

Нарочит допринос изложен у овом истраживању представља успостављање генеолошке везе између Марије Ангелине и ромејских династија. На основу родбинских веза са династијама Комнина, Дука, Палеолога и светородном династијом Немањића она је градила свој владарски идентитет и саморепрезентацију. Утврђено је да је нова иконографија одраније и одавно познате сцене Неверовања Томиног настала као резултат промена у политичкој и друштвеној сфери у ромејском свету, које су на најдиректнији начин биле повезане са Маријом Ангелином Дуком Палеологином и њеном улогом у политици што говори о значају жена у мрежама конективности Ромејског царства и средњовековне Србије.

**3. Пoртрети жена ктитора у време Лазаревића, *Култура* 165 (2019), 325-344.**

Овај научни рад посвећен је анализи поретрета жена ктитора у време Лазаревића као и њиховом визуелном уобличавању од портрета непознате ктиторке у манастиру Велуће, преко портрета кнегиње Милице у Љубостињи и Раваници, портета властелинке Вукосаве у Руденици до портрета севастократорке Милице у манастиру Каленић. Путем иконографске и иконолошке анализе утврђено је колико је нова иконографија ктиторских портрета обликована у 14. веку утицала на портрете кнегиње Милице из манастира Љубостиње и Раванице као и на који начин је ова иконографија Миличиних потрета утицала на иконографију ктиторских портрета властелинки. У раду је такође посебно посвећена пажња перформативној улози ктиторских портрета који су имали вотивну и фунерарну намену а који су функционисали у свести посматрача као меморија на преминулу особу. Ови портрети комуницирали су са остатком простора нарочито са зидним сликарством и заједно са њим чинили су сакралну топографију цркве у оквиру које је функционисао портрет ктитора. Посебан допринос рада представља веза између ктиторских портрета обрађених у раду као и њихова улога у сакралној топографији манастира.

4. **The Miracle of Latomos: From the Apse of the Hosios David to the Icon from Poganovo. The Migration of the Idea of Salvation, in: *Migrations in Visual Art*, ed. J. Erdeljan et al., Belgrade 2018, 175-186.**

Рад је посвећен пре свега иконографској и иконолошкој анализи представе Чудо у Латомосу. Поред тога што је специфична по својој иконографији, ова представа јавља се само на три места у средњовековној визуелној култури: у апсиди цркве Осиос Давид у Солуну, у горњој капели костурнице Бачковског манастира у Бугарској и на Погановској икони која се данас чува у Археолошком музеју у Софији. Аутор рада посебно се фокусира на питање ктитора Погановске иконе. На основу иконографије и ктиторског натписа на икони утврђено је да је ктитор иконе била василиса Јелена Мрњавчевић познатија као монахиња Јефимија прва српска песникиња и везиља. Циљ рада је да покаже на који начин и којим путевима је ова композиција „мигрирала“ од Солуна до средњовековне Србије као и на који начин се усложњавала у зависности од жеља наручиоца и ктитора.

**IV ЗАКЉУЧАК**

Својим досадашњим радом др Љубица Винуловић показала је истраживачку зрелост и висок ниво научне стручности и ангажованости. Њени објављени радови, као и одбрањена докторска дисертација, настали су на основу посвећеног вишегодишњег теренског истраживања и темељног познавања нових методолошких токова у историји уметности. Имајући у виду значај и допринос њених оригиналних закључака на пољу познавања средњовековне уметности, као и чињеницу да испуњава све услове и критеријуме предвиђене Правилником, Комисија сматра да су се стекли сви неопходни услови да др Љубица Винуловић буде изабрана у звање НАУЧНИ САРАДНИК.

У Београду, 13. јануара 2021.

**ЧЛАНОВИ КОМИСИЈЕ:**

**др Јелена Ердељан, редовни професор,**

**Филозофски факултет, Универзитет у Београду.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**др Иван Стевовић, редовни професор,**

**Филозофски факултет, Универзитет у Београду.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**др Влада Станковић, редовни професор,**

**Филозофски факултет, Универзитет у Београду.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**др Бранка Гугољ, доцент,**

**Факултет уметности, Универзитет у Приштини са привременим седиштем у Косовској Митровици.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**